b'\n_START_ARTICLE_\nKahhor Mahkamov\n_START_PARAGRAPH_\nKahhor Mahkamov (tad\xc5\xbeiki keeles \xd2\x9a\xd0\xb0\xd2\xb3\xd2\xb3\xd0\xbe\xd1\x80 (\xd0\x9c\xd0\xb0\xd2\xb3\xd0\xba\xd0\xb0\xd0\xbc\xd0\xbe\xd0\xb2\xd0\xb8\xd1\x87) \xd0\x9c\xd0\xb0\xd2\xb3\xd0\xba\xd0\xb0\xd0\xbc\xd0\xbe\xd0\xb2; 16. aprill 1932 Hud\xc5\xbeand \xe2\x80\x93 8. juuni 2016 Du\xc5\xa1anbe) oli Tad\xc5\xbeikistani poliitik, Tad\xc5\xbeiki NSV partei- ja riigitegelane, esimene Tad\xc5\xbeiki NSV president (30. november 1990 \xe2\x80\x93 31. august 1991)._NEWLINE_Mahkamov on p\xc3\xa4rit talupojaperekonnast. Aastal 1953 l\xc3\xb5petas ta Leningradi M\xc3\xa4einsituudi ning asus t\xc3\xb6\xc3\xb6le \xc5\xa0urobis trusti Tad\xc5\xbeikugol \xc5\xa1ahti ventilatsiooni\xc3\xbclemana, seej\xc3\xa4rel t\xc3\xb6\xc3\xb6tas peainseneri abina, ekspluatatsioonijaoskonna \xc3\xbclemana, peainsenerina ja \xc5\xa1ahti\xc3\xbclemana. Aastal 1957 astus ta NLKP-sse. Aastal 1957 sai temast trusti Tad\xc5\xbeikugol \xc5\xa0urobi kaevandusvalitsuse juhataja ning 1961. aastal Leninabadi (Hud\xc5\xbeandi) Linna TSN T\xc3\xa4itevkomitee esimees. Aastast 1963 oli ta Tad\xc5\xbeiki NSV plaanikomitee esimees ning 1965. aastast \xc3\xbchtlasi Tad\xc5\xbeiki NSV Ministrite N\xc3\xb5ukogu esimehe aset\xc3\xa4itja._NEWLINE_14. detsembril 1985 valiti ta Tad\xc5\xbeikistani Kommunistliku Partei KK esimeseks sekret\xc3\xa4riks. Aastatel 1986\xe2\x80\x941991 oli ta NLKP Keskkomitee liige. Ta tervitas perestroikat, pidades seda soodsaks tad\xc5\xbeikkide rahvusliku eneseteadvuse kasvule. \xc3\x9chel esinemisel \xc3\xbctles ta: "Iidse ja rikka ajalooga rahvas, kes on andnud maailmale palju suuri teadlasi, m\xc3\xb5tlejaid, luuletajaid, on sattunud niisugusesse olukorda, et tal pole isegi korralikku muuseumi, h\xc3\xa4id teatreid, t\xc3\xa4nap\xc3\xa4evaseid raamatukogusid jne, sest nende ehitamine oli aastaid lihtsalt keelatud. Rahvas hakkas oma kultuuri, oma keelt kaotama. \xc3\x95igustatud on rahva n\xc3\xb6rdimus sellest. Paljut tuleb parandada, ja mida rutem, seda parem." 13. juulist 1990 kuni 23. augustini 1991 oli ta NLKP KK Poliitb\xc3\xbcroo liige._NEWLINE_Veebruaris 1990 leidsid Du\xc5\xa1anbes aset massirahutused. Levisid kuuldused, et Bakuust p\xc3\xb5genenud armeenlastele antakse korterid, ja 11. veebruaril kogunes Tad\xc5\xbeikistani KP Keskkomitee hoone juurde mitu tuhat inimest. J\xc3\xa4rgmisel p\xc3\xa4eval asendusid h\xc3\xbc\xc3\xbcded "Maha armeenlased!" n\xc3\xb5udmistega "Maha Mahkamov!" ning seej\xc3\xa4rel algasid rahutused, mille surusid maha s\xc3\xb5jav\xc3\xa4elased ja korrakaitsej\xc3\xb5ud, kusjuures hukkus 22 inimest. Mahkamovit kritiseeris ministrite n\xc3\xb5ukogu esimehe aset\xc3\xa4itja Buri Karimov, kes n\xc3\xb5udis partei juhtkonna tagasiastumist. 14. veebruaris esitasid Kahhor Mahkamov ja Izatullo Hajojev tagasiastumispalve, kuid partei keskkomitee ei rahuldanud seda._NEWLINE_Aprillis 1990 valiti Mahkamov Tad\xc5\xbeiki NSV \xc3\x9clemn\xc3\xb5ukogu esimeheks ja 30. novembril presidendiks, kusjuures ta asus ka ministrite kabineti esimehe ametikohale. P\xc3\xa4rast augustiput\xc5\xa1i l\xc3\xa4bikukkumist korraldas opositsioon rahvarohkeid miitinguid, millel n\xc3\xb5uti put\xc5\xa1iste toetanud Mahkamovi tagasiastumist ja kommunistliku partei laialisaatmist ning islami taass\xc3\xbcnni partei keelamise seaduse t\xc3\xbchistamist. 31. augustil 1991 avaldasid Tad\xc5\xbeiki NSV \xc3\x9clemn\xc3\xb5ukogu saadikud erakorralisel istungil Mahkamovile umbusaldust ja ta astus presidendi ametist tagasi. Seej\xc3\xa4rel oli ta surmani Tad\xc5\xbeikistani parlamendi eluaegne liige. Ta oli Tad\xc5\xbeikistani esindaja Euraasia Majandus\xc3\xbchenduses ja \xc3\xbchenduse majanduspoliitika komisjoni esimees.'